CELEX: 32021D0826(01)
Language: sk
Date: 2021-08-04 00:00:00
Title: Rozhodnutie Komisie z 4. augusta 2021, ktorým sa zriaďuje expertná skupina pre technické poradenstvo v oblasti ekologickej poľnohospodárskej výroby (EGTOP) 2021/C 343/03

26.8.2021   
               
               
                  SK
               
               
                  Úradný vestník Európskej únie
               
               
                  C 343/15
               
            
         ROZHODNUTIE KOMISIE
         z 4. augusta 2021,
         ktorým sa zriaďuje expertná skupina pre technické poradenstvo v oblasti ekologickej poľnohospodárskej výroby (EGTOP)
         (2021/C 343/03)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     Nariadením Európskeho parlamentu a Rady (EÚ) 2018/848 (1) sa vymedzujú ciele a zásady uplatniteľné na ekologickú poľnohospodársku výrobu a stanovujú sa základné požiadavky, pokiaľ ide o výrobu, označovanie a kontrolu produktov ekologickej poľnohospodárskej výroby.
                  
               
                     (2)
                  
                  
                     Komisia potrebuje technické poradenstvo, aby mohla prijímať rozhodnutia o povoľovaní produktov, látok a techník na používanie v ekologickom poľnohospodárstve a pri spracovaní v súlade s nariadením (EÚ) 2018/848. Komisia potrebuje technické poradenstvo aj pri zvažovaní vypracovania alebo zlepšenia iných pravidiel ekologickej poľnohospodárskej výroby a všeobecnejšie akýchkoľvek iných technických záležitostí ekologickej poľnohospodárskej výroby. Na účely tohto poradenstva potrebuje Komisia využiť odborné znalosti špecialistov v poradnom orgáne.
                  
               
                     (3)
                  
                  
                     Preto je potrebné zriadiť skupinu expertov v oblasti ekologickej výroby a vymedziť jej úlohy a štruktúru v súlade s rozhodnutím Komisie C(2016) 3301 final (2).
                  
               
                     (4)
                  
                  
                     Skupina by mala pozostávať z vedcov s odbornými znalosťami o príslušných produktoch, látkach a technikách a z expertov s kvalifikáciou súvisiacou s ekologickou poľnohospodárskou výrobou schopných poskytovať Komisii nezávislé, excelentné a transparentné technické poradenstvo.
                  
               
                     (5)
                  
                  
                     Rozhodnutím Komisie 2009/427/ES (3) sa zriadila expertná skupina na účely nariadenia Rady (ES) č. 834/2007 (4). Uvedená skupina vydala stanoviská k niektorým kategóriám látok a produktov používaných v ekologickej poľnohospodárskej výrobe. Rozhodnutia o povolení týchto látok boli niekoľkokrát odložené z dôvodu nedostatku dostupných expertov. Podľa nového právneho rámca nariadenia (EÚ) 2018/848 bude potrebné vyhodnotiť viac kategórií látok, ako sú látky na čistenie a dezinfekciu a špecializované a inovačné techniky a metódy spracovania potravín. Počet vyžiadaných stanovísk sa preto zásadne zvýšil, zatiaľ čo počet disponibilných expertov, ktorí sú ochotní bez nároku na odmenu zúčastňovať sa na expertnej skupine, ktorá má pomáhať Komisii, sa znížil.
                  
               
                     (6)
                  
                  
                     Nová skupina expertov by mala Komisii predkladať stanoviská k technickej dokumentácii týkajúcej sa povoľovania produktov, látok a techník na používanie v ekologickom poľnohospodárstve a pri spracovaní a s ohľadom na iné pravidlá ekologickej poľnohospodárskej výroby a iné technické záležitosti ekologickej poľnohospodárskej výroby. Uvedené stanoviská majú zásadný význam pre tvorbu a monitorovanie politiky a právnych predpisov Únie v oblasti ekologickej poľnohospodárskej výroby, najmä z hľadiska prijímania vykonávacích aktov Komisiou, ako sú napríklad akty uvedené v článku 16 ods. 3, článku 17 ods. 3 a článku 24 ods. 9 nariadenia (EÚ) 2018/848. Bez nezávislého poradenstva poskytovaného nezávislými expertmi by príslušná politika Únie nemohla dosiahnuť svoje ciele. Členovia skupiny by preto mali nad rámec náhrady výdavkov dostávať osobitný príspevok, ktorého výška zodpovedá konkrétnym úlohám, ktoré im boli pridelené, a ktorý je v súlade s medzinárodnými normami.
                  
               
                     (7)
                  
                  
                     V článku 6 písm. a) nariadenia Európskeho parlamentu a Rady (EÚ) č. 1306/2013 (5) sa stanovuje financovanie opatrení týkajúcich sa technickej a administratívnej pomoci.
                  
               
                     (8)
                  
                  
                     Mali by sa stanoviť pravidlá sprístupňovania informácií členmi skupiny.
                  
               
                     (9)
                  
                  
                     Osobné údaje by sa mali spracúvať v súlade s nariadením Európskeho parlamentu a Rady (EÚ) 2018/1725 (6).
                  
               
                     (10)
                  
                  
                     Rozhodnutie 2009/427/ES by sa malo zrušiť,
                  
               ROZHODLA TAKTO:
         
            Článok 1
            Predmet úpravy
            Zriaďuje sa expertná skupina pre technické poradenstvo v oblasti ekologickej poľnohospodárskej výroby (EGTOP).
         
         
            Článok 2
            Úlohy
            Skupina má tieto úlohy:
            
                        a)
                     
                     
                        pomáhať Komisii pri hodnotení technických záležitostí ekologickej poľnohospodárskej výroby vrátane produktov, látok, metód a techník, ktoré sa môžu používať v ekologickej poľnohospodárskej výrobe, s prihliadnutím na ciele a zásady stanovené v nariadení (EÚ) 2018/848 a dodatočné ciele politiky, pokiaľ ide o ekologickú poľnohospodársku výrobu;
                     
                  
                        b)
                     
                     
                        pomáhať Komisii pri zlepšovaní existujúcich pravidiel a vypracúvaní nových pravidiel súvisiacich s nariadením (EÚ) 2018/848;
                     
                  
                        c)
                     
                     
                        stimulovať výmenu skúseností a osvedčených postupov v oblasti technických otázok týkajúcich sa ekologickej poľnohospodárskej výroby.
                     
                  
         
            Článok 3
            Konzultácie
            
               1.   Komisia môže so skupinou konzultovať akékoľvek záležitosti týkajúce sa ekologickej poľnohospodárskej výroby.
            
            
               2.   Predseda skupiny môže Komisii poradiť, aby osobitnú otázku prekonzultovala so skupinou.
            
         
         
            Článok 4
            Členstvo a menovanie
            
               1.   Skupinu tvorí najviac 13 členov.
            
            
               2.   Členovia sú jednotlivci vymenovaní vo vlastnom mene a konajú nezávisle a vo verejnom záujme.
            
            
               3.   Členovia, ktorí už nie sú schopní účinne prispievať k rokovaniam skupiny, ktorí podľa stanoviska Generálneho riaditeľstva Európskej komisie pre poľnohospodárstvo a rozvoj vidieka (GR AGRI) nespĺňajú podmienky stanovené v článku 339 Zmluvy o fungovaní Európskej únie alebo ktorí sa vzdajú členstva, už nie sú súčasťou skupiny a môžu byť nahradení na zvyšok ich funkčného obdobia.
            
         
         
            Článok 5
            Výberové konanie
            
               1.   Výber členov skupiny sa vykonáva prostredníctvom verejnej výzvy na podávanie prihlášok, ktorá sa uverejní v Registri expertných skupín Komisie a podobných subjektov (ďalej len „register expertných skupín“). Okrem toho môže byť výzva na podávanie prihlášok uverejnená inými spôsobmi, a to aj na osobitných webových sídlach. Vo výzve na podávanie prihlášok sa jasne uvedú výberové kritériá vrátane požadovaných odborných znalostí súvisiacich s prácou, ktorá sa má vykonávať. Minimálna lehota na podávanie prihlášok sú štyri týždne.
            
            
               2.   Jednotlivci žiadajúci o vymenovanie za členov skupiny oznámia všetky okolnosti, ktoré by mohli viesť ku konfliktu záujmov. Komisia najmä musí vyžadovať od uvedených jednotlivcov, aby ako súčasť svojej prihlášky predložili formulár vyhlásenia o záujmoch („VOZ“) na základe štandardného formulára VOZ pre expertné skupiny (7) spolu s aktuálnym životopisom. Predloženie riadne vyplneného VOZ je nevyhnutným predpokladom oprávnenosti byť menovaný za člena vo vlastnom mene. Posúdenie konfliktu záujmov Komisia vykoná v súlade s horizontálnymi pravidlami Komisie pre expertné skupiny („horizontálne pravidlá“).
            
            
               3.   Generálny riaditeľ GR AGRI vymenuje členov skupiny spomedzi odborníkov s kvalifikáciou v oblastiach uvedených v článku 2 a článku 3 ods. 1, ktorí zareagovali na verejnú výzvu na podávanie prihlášok.
            
            
               4.   Ostatní vhodní kandidáti, ktorí zareagovali na verejnú výzvu na podávanie prihlášok a ktorí nie sú vymenovaní za členov skupiny, sa zapíšu do rezervného zoznamu. Komisia si pred zaradením uchádzačov do rezervného zoznamu vyžiada ich súhlas.
            
            
               5.   Členovia skupiny sa vymenúvajú na štvorročné funkčné obdobie, ktoré je možné predĺžiť, a danú funkciu nemôžu zastávať viac ako tri po sebe nasledujúce funkčné obdobia. Kým nie sú nahradení podľa článku 4 ods. 3, zostávajú vo funkcii do konca funkčného obdobia.
            
         
         
            Článok 6
            Predseda
            GR AGRI vymenúva predsedu a dvoch podpredsedov skupiny.
         
         
            Článok 7
            Fungovanie
            
               1.   Skupina koná na žiadosť GR AGRI.
            
            
               2.   Zasadnutia skupiny sa v zásade konajú v priestoroch Komisie alebo na diaľku, ak si to vyžadujú okolnosti. Po dohode s GR AGRI môže skupina jednoduchou väčšinou svojich členov rozhodnúť, že sa v súlade s príslušnými pravidlami ochrany údajov zaznamenajú rokovania jednotlivých zasadnutí.
            
            
               3.   GR AGRI zabezpečuje sekretárske služby. Na zasadnutiach skupiny a jej podskupín sa môžu zúčastňovať aj úradníci Komisie z iných odborov zainteresovaní na prerokúvaných otázkach.
            
            
               4.   Po dohode s GR AGRI môže skupina jednoduchou väčšinou hlasov svojich členov rozhodnúť, že jej rokovania budú verejné.
            
            
               5.   Zápisnice z diskusie o každom bode programu zasadnutia a stanoviská vydané skupinou musia byť zmysluplné a úplné. Zápisnice vypracúva sekretariát a zodpovedá za ne predseda.
            
            
               6.   Skupina prijíma svoje stanoviská, odporúčania alebo správy v zásade na základe konsenzu. V prípade hlasovania sa o výsledku rozhodne jednoduchou väčšinou hlasov členov. Členovia, ktorí hlasovali proti, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.
            
         
         
            Článok 8
            Podskupiny
            
               1.   GR AGRI môže zriadiť podskupiny na preskúmanie špecifických otázok na základe mandátu, ktorý stanoví. Podskupiny vykonávajú činnosť v súlade s horizontálnymi pravidlami a zodpovedajú sa skupine. Také podskupiny zaniknú hneď, ako splnia svoje mandáty.
            
            
               2.   GR AGRI vyberá členov podskupín spomedzi členov skupiny alebo z rezervného zoznamu uvedeného v článku 5 ods. 4.
            
         
         
            Článok 9
            Prizvaní experti
            GR AGRI môže podľa potreby prizývať expertov, ktorí majú osobitné odborné znalosti v prerokúvanej téme, aby sa zúčastnili na činnosti skupiny alebo podskupín.
         
         
            Článok 10
            Pozorovatelia
            
               1.   Organizáciám môže byť udelený štatút pozorovateľa v súlade s horizontálnymi pravidlami na základe priameho pozvania.
            
            
               2.   Organizácie vymenované za pozorovateľov nominujú svojich zástupcov.
            
            
               3.   Predseda môže zástupcom pozorovateľov povoliť, aby sa zúčastnili na rokovaniach skupiny a poskytovali odborné poznatky. Nemajú však hlasovacie práva a nepodieľajú sa na formulácii odporúčaní ani rád skupiny.
            
         
         
            Článok 11
            Rokovací poriadok
            Na návrh GR AGRI a po dohode s ním prijme skupina svoj rokovací poriadok jednoduchou väčšinou hlasov svojich členov na základe štandardného rokovacieho poriadku expertných skupín a v súlade s horizontálnymi pravidlami (8).
         
         
            Článok 12
            Služobné tajomstvo a zaobchádzanie s utajovanými skutočnosťami
            Členovia skupiny a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (9) a 2015/444 (10). Ak tieto povinnosti nedodržia, Komisia môže prijať všetky primerané opatrenia.
         
         
            Článok 13
            Transparentnosť
            
               1.   Skupina a jej podskupiny musia byť registrované v registri expertných skupín.
            
            
               2.   Pokiaľ ide o zloženie skupiny a podskupín, v registri expertných skupín sa zverejnia tieto údaje:
               
                           a)
                        
                        
                           mená jednotlivcov vymenovaných vo vlastnom mene;
                        
                     
                           b)
                        
                        
                           mená pozorovateľov.
                        
                     
            
               3.   Všetky relevantné dokumenty vrátane programov zasadnutí, zápisníc, stanovísk a príspevkov účastníkov sa zverejňujú buď priamo v registri expertných skupín alebo prostredníctvom odkazu z registra na osobitné webové sídlo, kde tieto informácie možno nájsť. Prístup k osobitným webovým sídlam nesmie podliehať registrácii používateľa ani žiadnemu inému obmedzeniu. Najmä program zasadnutia a iné relevantné podkladové dokumenty sa uverejňujú s dostatočným časovým predstihom pred zasadnutím a potom nasleduje včasné uverejnenie zápisnice a stanovísk. Výnimky z uverejňovania sú možné len v prípadoch, keď sa predpokladá, že by v dôsledku uverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (11).
            
         
         
            Článok 14
            Výdavky v súvislosti so zasadaniami
            Cestovné náklady a diéty, ktoré vzniknú členom skupiny a prizvaným expertom v dôsledku ich účasti na zasadnutiach skupiny alebo podskupín, uhrádza Komisia v súlade s ustanoveniami platnými v Komisii v rámci dostupných rozpočtových prostriedkov pridelených na základe ročného postupu prideľovania zdrojov.
         
         
            Článok 15
            Osobitné príspevky
            Za svoju prípravnú činnosť a/alebo účasť na činnostiach skupiny a súvisiacich zasadnutiach majú členovia skupiny a prizvaní experti nárok na osobitný príspevok v zmysle prílohy.
         
         
            Článok 16
            Zrušenie
            Rozhodnutie 2009/427/ES sa zrušuje.
            Odkazy na zrušené rozhodnutie sa považujú za odkazy na toto rozhodnutie.
         
         
            V Bruseli 4. augusta 2021
            
               
                  Za Komisiu
               
               
                  JanuszWOJCIECHOWSKI
               
                  člen Komisie
               
            
         
         
            (1)  Nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 14.6.2018, s. 1).
         
            (2)  Rozhodnutie Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.
         
            (3)  Rozhodnutie Komisie 2009/427/ES z 3. júna 2009, ktorým sa zriaďuje expertná skupina pre technické poradenstvo v oblasti ekologickej výroby (Ú. v. EÚ L 139, 5.6.2009, s. 29).
         
            (4)  Nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (Ú. v. EÚ L 189, 20.7.2007, s. 1).
         
            (5)  Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013, s. 549).
         
            (6)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (7)  Pozri článok 11 horizontálnych pravidiel a ich prílohu 4.
         
            (8)  Pozri článok 17 horizontálnych pravidiel.
         
            (9)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
         
            (10)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
         
            (11)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.
      
      
         
            PRÍLOHA
            Osobitné príspevky
            
               1.   
               Členovia skupiny alebo podskupiny a prizvaní experti majú nárok na osobitný príspevok, ktorý im kompenzuje osobnú alebo diaľkovú účasť na zasadnutiach skupiny alebo podskupiny. Osobitný príspevok sa vypláca vo forme denných jednotkových nákladov za každý úplný pracovný deň, ako je uvedené ďalej v tabuľke. Celkový príspevok sa vypočítava a zaokrúhľuje smerom nahor s presnosťou na polovicu pracovného dňa.
               
                           Zasadnutia skupiny/podskupiny
                        
                        
                           EUR za úplný deň  (1)
                           
                        
                     
                           Predseda
                        
                        
                           450
                        
                     
                           Podpredseda/spravodajca
                        
                        
                           450
                        
                     
                           Členovia
                        
                        
                           300
                        
                     
                           Prizvaný expert
                        
                        
                           300
                        
                     
            
               2.   
               
                  Členovia skupiny alebo podskupiny, ktorí pôsobia vo funkcii spravodajcu, majú nárok na osobitný príspevok za prácu odvedenú nad rámec zasadnutí skupiny, napríklad za prípravu a finalizáciu podkladov pre správu zo zasadnutí skupiny alebo podskupiny. Tento osobitný príspevok sa vyplatí vo výške 450 EUR vo forme denných jednotkových nákladov za každý úplný pracovný deň.
               
            
            
               3.   
               
                  Členovia skupiny alebo podskupiny a prizvaní experti, ktorí pôsobia vo funkcii spravodajcu, majú nárok na osobitný príplatok za prípravu zasadnutí skupiny alebo jej podskupín, t. j. poskytovanie vedeckých správ (zhrnutia, otázky a podkladové informácie) na účely prípravy zasadnutí skupiny alebo podskupiny, ako aj za činnosť nadväzujúcu na zasadnutia skupiny alebo jej podskupín, t. j. vypracovania správ z týchto zasadnutí.
               
            
            
               4.   
               Predseda má nárok na osobitný príplatok za vedecký dohľad a organizáciu práce skupiny nad rámec zasadnutí skupiny.
               V prípade, že si Komisia vyžiada prípravné práce, ktoré spočívajú najmä v písaní správ či stanovísk zo zasadnutí skupiny alebo jej podskupín, v analýze slúžiacej ako podklad pre hodnotenie vplyvu alebo vedeckého dohľadu, špecifikuje úlohy, ktoré sa majú vykonať, ako aj ich harmonogram. Počet pracovných dní sa vypočíta najmä podľa toho, koľko práce si v závislosti od zložitosti vyžaduje daná otázka, koľko času je potrebného na splnenie úloh vzhľadom na množstvo a dostupnosť údajov a akú vedeckú literatúru a informácie treba zhromaždiť a spracovať. Od orientačného počtu pracovných dní uvedeného ďalej v texte sa teda možno odkloniť len v riadne podložených výnimočných prípadoch.
               
                           Orientačný počet pracovných dní
                        
                        
                           Typ požadovanej úlohy
                        
                     
                           1 – 10 dní
                        
                        
                           Prípravné práce (vedecké správy, výskum, analýza slúžiaca ako podklad pre hodnotenie vplyvu).
                        
                     
                           4 – 6 dní
                        
                        
                           Správa o zasadnutí skupiny alebo podskupiny, stanovisko EGTOP
                        
                     
                           10 – 30 dní
                        
                        
                           Vedecký dohľad a organizácia práce skupiny nad rámec zasadnutí skupiny, najmä na účely poskytovania poradenstva Komisii pri všeobecnom vedeckom plánovaní, získavaní externých expertov, stanovovaní príslušného mandátu pre vedecké správy a zasadnutia skupiny a podskupín a zabezpečovaní dostupnosti existujúcich údajov a vedeckých informácií s cieľom pripraviť a koordinovať zakladanie podskupín a ich zasadnutia a nadviazať kontakt s ostatnými poradnými orgánmi a zainteresovanými stranami, ako aj s útvarmi Komisie (Generálne riaditeľstvo pre poľnohospodárstvo a rozvoj vidieka a inými generálnymi riaditeľstvami a Spoločným výskumným centrom).
                        
                     Expertom, ktorí pôsobia vo funkcii spravodajcu a ktorí poskytujú vedecké správy v rámci prípravy zasadnutí skupiny alebo podskupín, alebo predsedovi, ktorý je zodpovedný za vedecký dohľad a organizáciu práce skupiny nad rámec zasadnutí skupiny, sa vyplatí suma 450 EUR vo forme denných jednotkových nákladov za každý úplný pracovný deň.
            
            
               (1)  Ak sa účasť obmedzuje iba na dopoludnie alebo popoludnie, príspevok sa zníži na 50 % príspevku za celý deň.